AGEรวมเพื่อใหญ่
เล็งนำเอเชียไบโอแมสมาควบรวมกิจการขายจีน 6 แสนตันบุกอินเดียไตรมาส 2
8 เม.ย. 2556

เล็งนำเอเชียไบโอแมสมาควบรวมกิจการขายจีน 6 แสนตันบุกอินเดียไตรมาส 2
เอเชีย กรีนฯ ตั้งฟิลลิปศึกษาเอเชียไบโอแมส คาดนำมารวมกับ AGE ทำให้มีขนาดใหญ่ขึ้น แทนเข้า mai
นายพนม ควรสถาพร ประธานกรรมการบริหารและกรรมการผู้จัดการ บริษัท เอเชีย กรีน เอนเนอจี (AGE) เปิดเผยว่า ได้แต่งตั้งบริษัทหลักทรัพย์ (บล.) ฟิลลิป (ประเทศไทย) เป็นที่ปรึกษาทางการเงินในการนำบริษัทที่ตระกูลควรสถาพรถือหุ้น 100% คือ บริษัท เอเชียไบโอแมส เข้าตลาดหลักทรัพย์ เอ็ม เอ ไอ (mai) หรือรวมกิจการกับ AGE โดยหากมีการรวมกิจการกันก็จะเกิดขึ้นในปีนี้ และหากเข้าตลาด mai น่าจะเป็นปีหน้า 
อย่างไรก็ตาม มีแนวโน้มว่าจะเป็นการรวมกิจการกันมากกว่า เพื่อให้บริษัท เอเชีย ไบโอแมส ระดมทุนได้อย่างคล่องตัวและกิจการของบริษัทใหญ่ขึ้น โดยไบโอแมสเป็นธุรกิจนำเข้าและจำหน่ายชีวมวลครบวงจร 20 ชนิด โดยมีกะลาปาล์มเป็นผลิตภัณฑ์หลัก
ผลของการรวมกิจการครั้งนี้ คาดว่าจะทำให้บริษัทสามารถต่อยอดไปทำธุรกิจโรงไฟฟ้าชีวมวลได้เพิ่มขึ้นถึง 10 โรง จากวัตถุดิบชีวมวลที่บริษัททำการซื้อขายอยู่แล้ว แต่บริษัทยังคงธุรกิจซื้อขายชีวมวลอยู่ แม้ว่าจะสามารถต่อยอดไปทำโรงไฟฟ้าดังกล่าวได้
สิ้นปี 2555 ที่ผ่านมา บริษัท เอเชีย ไบโอแมส มียอดขาย 1,200 ล้านบาท กำไรสุทธิ 100 ล้านบาท เทียบ AGE ยอดขาย 4,000-5,000 ล้านบาท และกำไรสุทธิกว่า 300 ล้านบาท
“ลำพัง AGE เอง ก็สามารถยกระดับขึ้นจดทะเบียนในตลาดหลักทรัพย์แห่งประเทศไทยได้แล้ว เมื่อรวมกับไบโอแมสยิ่งมีขนาดใหญ่ขึ้น แต่ใจยังอยู่กับคุณชนิตร ชาญชัยณรงค์ รองผู้จัดการ หัวหน้าสายงานผู้ออกหลักทรัพย์และบริษัทจดทะเบียน และผู้จัดการ mai ยังไปไหนไม่ได้” นายพนม กล่าว
ผลการดำเนินงานในปีนี้ บริษัทบุกตลาดต่างประเทศหวังสร้างมูลค่าเพิ่ม มั่นใจครึ่งปีแรกยอดขายในจีนไม่ต่ำกว่า 6 แสนตัน ซึ่งสูงกว่าทั้งปี 2555 ที่มียอดขาย 532,210 ตัน 
นอกจากนี้ ในไตรมาส 2 บริษัทมีแผนที่จะขยายตลาดไปยังประเทศอินเดีย เนื่องจากมีความต้องการถ่านหินสูงมากจากแผนการขยายธุรกิจโรงไฟฟ้า ที่คาดว่าจะสร้างกว่า 200 โรง หรือประมาณ 8 หมื่นเมกะวัตต์ ภายในปี 2560 ส่งผลให้อินเดียเป็นประเทศที่มีอัตราการนำเข้าถ่านหินเป็นอันดับ 2 ในเอเชียรองจากประเทศจีน โดยคาดว่าการนำเข้าถ่านหินจะเพิ่มขึ้นเป็น 200 ล้านตันต่อปี ซึ่งจากในปี 2555 อินเดีย มีอัตราการนำเข้าถ่านหินอยู่ที่ 98 ล้านตัน ล่าสุด บริษัทมีลูกค้าในอินเดียที่อยู่ระหว่างการรอเซ็นสัญญาในการสั่งซื้อถ่านหินแล้วประมาณ 23 ราย คาดว่าจะมียอดออร์เดอร์ทยอยเข้ามาภายในไตรมาส 2 นี้ 
ทั้งนี้ บริษัทตั้งเป้าประมาณการยอดขายถ่านหินของตลาดต่างประเทศ ในครึ่งปีแรกไม่ต่ำกว่า 6 แสนตัน ซึ่งยังไม่นับรวมออร์เดอร์จากประเทศอินเดีย หากยอดขายในต่างประเทศเป็นไปตามเป้าหมาย ก็จะทำให้บริษัทมีสัดส่วนรายได้จากตลาดต่างประเทศในปีนี้ประมาณ 40% จากเป้าเดิมที่ 30% ของยอดขายทั้งหมด 
สำหรับยอดขายรวมทั้งในประเทศและต่างประเทศของปี 2556 บริษัทคาดว่าจะมียอดขายกว่า 2.2 ล้านตัน ขณะที่รายได้คาดว่าจะแตะระดับ 6,000–6,500 ล้านบาท ทำให้ผลประกอบการดีขึ้นกว่าปีที่ผ่านมา